5. ทรัพย์สินที่ใช้ในการประกอบธุรกิจ

(1) ที่ดิน อาคารและอุปกรณ์สุทธิ

  - ที่ดิน และอาคาร

ที่ดินเป็นกรรมสิทธิ์ของธนาคารใช้เป็นที่ทำการของสำนักงานใหญ่ สำนักงานเขต สำนัก สาขา
สาขาย่อย สถานที่เก็บเอกสาร พื้นที่ส่วนกลางบ้านพักพนักงานและบ้านพักตากอากาศของพนักงาน
รวม 72 แห่ง อาคารที่เป็นกรรมสิทธิ์ของธนาคารเป็นอาคารที่ก่อสร้างบนที่ดินข้างต้น ณ วันที่ 31
ธันวาคม 2544 ธนาคารมีที่ดินและอาคารเป็นราคาทุน 4,083.3 ล้านบาท
โดยที่ดินและอาคารดังกล่าวไม่ติดจำนองใด ๆ ซึ่งแบ่งเป็นที่ดินจำนวน 1,165.3 ล้านบาท
และเป็นอาคารจำนวน 2,918.0 ล้านบาท ทั้งนี้ หากคิดราคาประเมิน ณ 31 ธันวาคม 2544
ธนาคารมีที่ดินและอาคารรวมทั้งสิ้น 3,849.3 ล้านบาท

-   อุปกรณ์และอื่น ๆ

ณ วันที่ 31 ธันวาคม 2544 ธนาคารมีอุปกรณ์ราคาทุน 1,772.9 ล้านบาท
สินทรัพย์ระหว่างก่อสร้างจำนวน 147.5 ล้านบาท และอื่น ๆ 1.0 ล้านบาท

ดังนั้น ณ วันที่ 31 ธันวาคม 2544 ธนาคารและบริษัทย่อยมีที่ดิน อาคาร อุปกรณ์และอื่นๆ ราคาทุน
5,770.6 ล้านบาท เมื่อหักค่าเสื่อมราคาสะสม และสำรองสินทรัพย์ชำรุดสูญหายรวมจำนวน
2,165.1 ล้านบาทแล้ว ธนาคารจะมีที่ดิน อาคารและอุปกรณ์สุทธิตามบัญชีจำนวน 3,605.5
ล้านบาท ทั้งนี้ ธนาคารไม่ได้ใช้ที่ดิน อาคารและอุปกรณ์ในการดำเนินงานจำนวน 827.6 ล้านบาท
แต่นำไปให้เช่าจำนวน 581.1 ล้านบาท และรอการจำหน่ายจำนวน 246.5 ล้านบาท

(2) สิทธิตามสัญญาเช่า

สิทธิตามสัญญาเช่าเป็นกรรมสิทธิของธนาคารตามอายุสัญญาการเช่า ณ วันที่ 31 ธันวาคม 2544
จำนวน 61.6 ล้านบาท ปัจจุบันธนาคารได้ใช้เป็นที่ทำการของสาขา สาขาย่อย
ศูนย์แลกเปลี่ยนเงินตราต่างประเทศ และสถานที่ฝากถอนเงินอัตโนมัติ (ATM)
มีอายุตามสัญญาเช่าประมาณ 1 - 30 ปี

(3) เงินลงทุนในบริษัทย่อยและบริษัทร่วม

ต้นปี 2544 ธนาคารมีเงินลงทุนในบริษัทย่อยและบริษัทร่วมจำนวน 17 บริษัท ในช่วงปี 2544
ธนาคารได้จำหน่ายหุ้นของบริษัทย่อยออกไปจำนวน 2 บริษัท คือ บริษัทหลักทรัพย์จัดการกองทุน
วรรณ จำกัด และบริษัทธนมิตรแฟคตอริ่ง จำกัด ได้กำไรรวม 99.5 ล้านบาท

ณ วันที่ 31 ธันวาคม 2544 ธนาคารมีเงินลงทุนในบริษัทย่อยจำนวน 12 บริษัท
และบริษัทร่วมจำนวน 3 บริษัท มีมูลค่าเงินลงทุนตามวิธีส่วนได้เสีย (Equity method)
รวมจำนวน 2,693.7 ล้านบาท

นโยบายการลงทุนในบริษัทย่อยและบริษัทร่วม

ธนาคารมีนโยบายที่จะคงเงินลงทุนไว้เฉพาะในบริษัทย่อยที่จะส่งเสริมธุรกิจของธนาคารเท่านั้น เช่น
ธุรกิจประกันภัย ธุรกิจหลักทรัพย์ ธุรกิจที่ปรึกษา ธุรกิจลีสซิ่ง เป็นต้น
แต่จะต้องเป็นกิจการที่มีความแข็งแกร่งมั่นคงและสามารถพัฒนาต่อไปได้ในอนาคต ได้แก่
บริษัทย่อยจำนวน 3 บริษัท คือ บริษัท ไทยธนกิจประกันภัย จำกัด บริษัท บีที ที่ปรึกษาธุรกิจ จำกัด
และบริษัท บีที ลิสซิ่ง จำกัด ส่วนบริษัทย่อยที่เหลือ 9 บริษัทนั้น บริษัทย่อย 2 บริษัท ได้แก่
บริษัทหลักทรัพย์ ธนสยาม จำกัด และบริษัทหลักทรัพย์ วชิระซิเคียวริตี้ส์ จำกัด
ยังอยู่ในขั้นตอนการประมูลขาย ส่วนที่เหลืออีก 7 บริษัท ซึ่งรวมถึงบง. กรุงไทยธนกิจ
ปัจจุบันอยู่ระหว่างการจัดการสินทรัพย์และหนี้สินที่คงค้างอยู่
ซึ่งหากดำเนินการแล้วเสร็จก็จะเลิกและชำระบัญชีกิจการไป สำหรับบริษัทร่วมจำนวน 3 บริษัท
ธนาคารมีนโยบายจำหน่ายหุ้นออกไป

ในปี 2544 ธนาคารได้ทำการแลกหุ้นสามัญของธนาคารกับหุ้นสามัญของบง.
กรุงไทยธนกิจและเสนอซื้อหุ้นสามัญของบง. กรุงไทยธนกิจจากผู้ถือหุ้นเดิมเสร็จเรียบร้อยแล้ว
ส่งผลให้ธนาคารกลายเป็นผู้ถือหุ้นใหญ่ของ บง. กรุงไทยธนกิจ ในสัดส่วนร้อยละ 99.10
ของหุ้นที่จำหน่ายได้แล้วทั้งหมด และเนื่องจากบง.
กรุงไทยธนกิจเป็นผู้ถือหุ้นรายใหญ่ของบริษัทหลักทรัพย์ ไทยธนกิจในสัดส่วนร้อยละ 99.99
ของหุ้นที่จำหน่ายทั้งหมด จึงส่งผลให้ธนาคารมีบริษัทหลักทรัพย์ ไทยธนกิจเป็นบริษัทย่อยโดยทางอ้อม

ปัจจุบันบง. กรุงไทยธนกิจมีการดำเนินธุรกิจเพียง 2 ธุรกิจ คือ
โครงการแลกเปลี่ยนตั๋วสัญญาใช้เงิน 16 สถาบันการเงินที่ถูกปิดกิจการ ซึ่งบง.
กรุงไทยธนกิจเป็นเพียงตัวแทนดำเนินการให้แก่ทางการ จะสิ้นสุดโครงการประมาณปี 2546
สำหรับอีกธุรกิจหนึ่ง คือ เช่าซื้อ ซึ่งนอกจากมีลูกหนี้เช่าซื้อในส่วนของบง. กรุงไทยธนกิจเองแล้ว
ยังได้รับโอนลูกหนี้ธุรกิจเช่าซื้อของ 12
บริษัทที่ถูกทางการเข้าแทรกแซงตามโครงการควบรวมกิจการเข้ามาไว้ด้วย ซึ่งบง.
กรุงไทยธนกิจมิได้มีการดำเนินการเพื่อขยายธุรกิจเช่าซื้อแต่อย่างใด
คงมีเพียงการติดตามเรียกเก็บลูกหนี้เดิมเท่านั้น
ธนาคารในฐานะผู้ถือหุ้นใหญ่มีนโยบายที่จะให้บริษัทพิจารณาเรื่องการชำระบัญชีเพื่อเลิกกิจการต่อไป

สำหรับบริษัทหลักทรัพย์ ไทยธนกิจ จำกัดนั้น
เป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์จากกระทรวงการคลังให้ประกอบธุรกิจหลักทรัพย์
4 ประเภท คือ กิจการนายหน้าซื้อขายหลักทรัพย์ กิจการค้าหลักทรัพย์ กิจการที่ปรึกษาการลงทุน
และกิจการจัดจำหน่ายหลักทรัพย์ เริ่มทำธุรกิจตั้งแต่วันที่ 1 กุมภาพันธ์ 2543 ณ วันที่ 31 ธันวาคม
2544 มีสินทรัพย์รวมจำนวน 2,159.6 ล้านบาท หนี้สินรวมจำนวน 984.8 ล้านบาท
และส่วนของผู้ถือหุ้นจำนวน 1,174.8 ล้านบาท โดยมีทุนจดทะเบียนและชำระแล้ว 1,200 ล้านบาท
ผลการดำเนินงานของปี 2544 บริษัทมีรายได้จากธุรกิจหลักทรัพย์ประมาณ 182.7 ล้านบาท
โดยมีผลประกอบการขาดทุนสุทธิ จำนวน 57.0 ล้านบาท ทั้งนี้
เนื่องจากในปีที่ผ่านมาบริษัทมีการย้ายที่ทำการสำนักงาน
ประกอบกับธุรกิจหลักทรัพย์ในปีที่ผ่านมามีการแข่งขันด้านราคาอย่างรุนแรง
ซึ่งธนาคารมีนโยบายที่จะคงบริษัทไว้เป็นบริษัทหลักทรัพย์ของธนาคาร
โดยมีแผนที่จะเข้าลงทุนโดยซื้อหุ้นจากบง.กรุงไทยธนกิจ
เพื่อให้บริษัทหลักทรัพย์ไทยธนกิจเป็นบริษัทย่อยโดยตรงของธนาคาร
โดยธนาคารมีเป้าหมายที่จะให้บริษัทหลักทรัพย์ไทยธนกิจขยายธุรกิจโดยจะตั้งเป้าหมายให้บริษัทหลักทรัพย์ไทยธนกิจสามารถเพิ่มส่วนแบ่งตลาดเป็นร้อยละ
3 โดยจะขยายฐานลูกค้ารายย่อย ระดับกลาง ระดับใหญ่ และลูกค้าสถาบันทั้งในและต่างประเทศ

ในการพิจารณาการลงทุน คณะกรรมการธนาคารได้มอบอำนาจให้คณะกรรมการพิจารณาด้านตลาดทุน
ซึ่งประกอบด้วยคณะบุคคลต่างๆ จากสายงานที่เกี่ยวข้องในการพิจารณาความเหมาะสมในการลงทุน
และมีการจัดลำดับขั้นตอนการอนุมัติและอำนาจการอนุมัติตามขนาดของวงเงินอย่างชัดเจน